**plimbare în Copou pe 15 ianuarie 1999**

*Dorin Popa*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

cumplit de greu

mi-a fost

greu, greu, greu

să-mi asum

cea mai mică fisură

a sufletului meu

greu, tare greu îmi este

să-mi pot apropia

neasemănarea cu lumea

asemănarea cu lumea

și inima mea

astăzi pentru mine Copoul

e centrul Universului,

pășesc sfios și cu încredere

ca în Rai

sînt în întregime chiar

în mine însumi

cum, odinioară, și tu erai

astăzi este ziua

lui Mihai Eminescu

- el n-a mai împlinit

patruzeci de ani -

în ultima vreme îl simt

din ce în ce mai aproape

parcă-l pricep bine

și parcă nu-l mai pricep

greu, tare greu îmi este

să-mi pot apropia

neasemănarea cu lumea

asemănarea cu lumea

și inima mea

pășesc prin Copoul proaspăt

adînc și curat

sînt chiar în întregime

în mine însumi

și am mai mult decît vreodată

mi s-a dat

cumplit de greu

mi-a fost

greu, greu, greu

să-mi asum cu smerenie

plînsul mocnit, întregul plîns

al sufletului meu